CELEX: 32018D1994
Language: fi
Date: 2018-12-11 00:00:00
Title: Neuvoston täytäntöönpanopäätös (EU) 2018/1994, annettu 11 päivänä joulukuuta 2018, luvan antamisesta Kroatialle ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 artiklasta poikkeava erityistoimenpide

17.12.2018   
               
               
                  FI
               
               
                  Euroopan unionin virallinen lehti
               
               
                  L 320/35
               
            
         NEUVOSTON TÄYTÄNTÖÖNPANOPÄÄTÖS (EU) 2018/1994,
         annettu 11 päivänä joulukuuta 2018,
         luvan antamisesta Kroatialle ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 artiklasta poikkeava erityistoimenpide
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 168 artiklassa vahvistetaan verovelvollisen oikeus vähentää verovelvollisen verollisia liiketoimiaan varten vastaanottamien tavaroiden luovutuksista ja palvelujen suorituksista maksettu arvonlisävero. Mainitun direktiivin 26 artiklan 1 kohdan a alakohta sisältää vaatimuksen, jonka mukaan arvonlisäveroa on suoritettava, kun liikeomaisuutta otetaan verovelvollisen omaan tai tämän henkilöstön yksityiseen käyttöön tai yleisesti ottaen muita kuin yrityksen varsinaisia tarkoituksia varten.
                  
               
                     (2)
                  
                  
                     Kroatia pyysi 22 päivänä joulukuuta 2016 komissiossa vastaanotetuksi kirjatulla kirjeellä lupaa soveltaa erityistoimenpidettä, joka poikkeaa direktiivin 2006/112/EY säännöksistä, jotka koskevat tuotantopanoksista maksetun veron vähennysoikeuden rajoittamista silloin, kun kyseessä on ilma-alusten, alusten ja henkilöautojen osto ja vuokraus, mukaan lukien tarvikkeiden ostaminen tällaisia tavaroita varten ja siihen liittyvien palvelujen suorittaminen. Useiden komission kanssa käytyjen keskustelujen jälkeen Kroatia toimitti 17 päivänä syyskuuta 2018 komissiossa vastaanotetuksi kirjatun muutetun hakemuksen, joka rajoittui henkilöautoihin.
                  
               
                     (3)
                  
                  
                     Komissio toimitti Kroatian hakemuksen muille jäsenvaltioille 21 päivänä syyskuuta 2018 päivätyllä kirjeellä. Komissio ilmoitti Kroatialle 24 päivänä syyskuuta 2018 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot.
                  
               
                     (4)
                  
                  
                     Kroatian verovelvolliset eivät voi vähentää arvonlisäveroa osittaisessa yrityskäytössä olevista henkilöautoista. Kroatia aikoo muuttaa lainsäädäntöään ja sallia tuotantopanoksista maksetun arvonlisäveron vähentämisen henkilöautoista.
                  
               
                     (5)
                  
                  
                     Kroatia väittää, että usein on vaikea määrittää tarkasti, missä määrin autoja käytetään yksityisiin tarkoituksiin tai ammatillisiin tarkoituksiin, ja että silloinkin kun se on mahdollista, se on usein hankalaa. Sen vuoksi Kroatia katsoo, että arvonlisäveron vähennysoikeuteen olisi aiheellista soveltaa kiinteää prosenttiosuutta. Kroatia katsoo arvioiden perusteella, että 50 prosentin rajoitus on asianmukainen.
                  
               
                     (6)
                  
                  
                     Kroatian mukaan kiinteän prosenttiosuuden soveltaminen arvonlisäveron vähennykseen mahdollistaa arvonlisäveron vähennyksen tekemisen aiheuttamatta ylimääräistä hallinnollista taakkaa tai ylimääräisiä kustannuksia yrityksille tai veroviranomaisille. Arvonlisäveron vähennyksen käyttöönotolla vähennetään veronmaksajien kiinnostusta hankkia henkilöautoihin liittyviä tavaroita ja palveluja sellaisilta henkilöiltä, jotka harjoittavat rekisteröimätöntä toimintaa.
                  
               
                     (7)
                  
                  
                     Kroatia pyysi sen vuoksi direktiivin 2006/112/EY 395 artiklan nojalla lupaa ottaa käyttöön mainitun direktiivin 26 artiklan 1 kohdan a alakohdasta ja 168 artiklasta poikkeava erityistoimenpide, jolla rajoitetaan henkilöautoista kannettavan veron vähennysoikeus tiettyyn prosenttiosuuteen, jäljempänä ’erityistoimenpide’.
                  
               
                     (8)
                  
                  
                     Vähennysoikeuden rajoituksen olisi koskettava arvonlisäveroa, joka on maksettu henkilöautojen ostosta ja vuokrauksesta, mukaan lukien kaikkien siihen littyvien tavaroiden ostaminen ja palvelujen suorittaminen. Rajoituksen soveltamisalaan kuuluvat henkilöautot katsotaan matkustajien kuljettamiseen tarkoitetuiksi moottoriajoneuvoiksi, joissa on kuljettajan istuimen lisäksi enintään kahdeksan istuinta.
                  
               
                     (9)
                  
                  
                     Erityistoimenpiteen tarkoituksena on yksinkertaistaa veronkantomenettelyä ja estää arvonlisäveroon liittyvää vilppiä sekä antaa samalla oikeus vähentää arvonlisävero osittaisessa yrityskäytössä olevista henkilöautoista. Kun otetaan huomioon sekä yrityksille että viranomaisille mahdollisesti aiheutuva myönteinen vaikutus, erityistoimenpiteen myöntäminen on aiheellista.
                  
               
                     (10)
                  
                  
                     Erityistoimenpidettä olisi sovellettava 1 päivän tammikuuta 2019 ja 31 päivän joulukuuta 2021 välisen rajoitetun ajan, jotta voidaan arvioida, kuvastaako 50 prosentin rajoitus asianmukaisella tavalla yritys- ja yksityiskäytön välistä suhdetta.
                  
               
                     (11)
                  
                  
                     Jos Kroatia pitää tarpeellisena jatkaa erityistoimenpiteen voimassaoloa vielä vuoden 2021 jälkeen, sen olisi toimitettava komissiolle 31 päivään maaliskuuta 2021 mennessä voimassaolon jatkamista koskeva hakemus ja kertomus, johon sisältyy uudelleenarviointi sovellettavasta prosenttiosuudesta.
                  
               
                     (12)
                  
                  
                     Erityistoimenpiteellä on vain vähäinen vaikutus lopullisessa kulutusvaiheessa kannettavien verotulojen kokonaismäärään, eikä se vaikuta kielteisesti arvonlisäverosta kertyviin unionin omiin varoihin,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä direktiivin 2006/112/EY 168 artiklassa säädetään, Kroatialle annetaan lupa rajoittaa 50 prosenttiin oikeus vähentää sellaisista henkilöautoista aiheutuvista kustannuksista maksettava arvonlisävero, jotka eivät ole yksinomaan yrityskäytössä.
         
         
            2 artikla
            Poiketen siitä, mitä direktiivin 2006/112/EY 26 artiklan 1 kohdan a alakohdassa säädetään, Kroatia ei saa rinnastaa vastikkeellisiin palveluiden suorituksiin sellaisen henkilöauton muuta kuin yrityskäyttöä, joka kuuluu verovelvollisen yrityksen liikeomaisuuteen, jos kyseiseen autoon on sovellettu tämän päätöksen 1 artiklan mukaista rajoitusta.
         
         
            3 artikla
            Edellä 1 artiklassa tarkoitetut kustannukset ovat kustannuksia, jotka aiheutuvat henkilöautojen ostosta ja vuokrauksesta, mukaan lukien kaikkien siihen littyvien tavaroiden ostaminen ja palvelujen suorittaminen.
         
         
            4 artikla
            Tätä päätöstä sovelletaan ainoastaan matkustajien kuljettamiseen tarkoitettuihin moottoriajoneuvoihin, joissa on kuljettajan istuimen lisäksi enintään kahdeksan istuinta.
         
         
            5 artikla
            Edellä olevaa 1 ja 2 artiklaa ei sovelleta:
            
                        a)
                     
                     
                        ajoneuvoihin, joita käytetään kuljettajien koulutukseen, ajoneuvojen testaukseen, korjauspalveluihin, matkustajien ja tavaroiden kuljettamisen sisältävään kaupalliseen toimintaan, vainajien kuljettamiseen tai vuokraamiseen;
                     
                  
                        b)
                     
                     
                        jälleenmyyntitarkoitusta varten ostettuihin ajoneuvoihin.
                     
                  
         
            6 artikla
            Tämä päätös tulee voimaan päivänä, jona se annetaan tiedoksi.
            Sitä sovelletaan 1 päivästä tammikuuta 201931 päivään joulukuuta 2021.
            Tässä päätöksessä säädetyn luvan voimassaolon jatkamista koskeva hakemus on toimitettava komissiolle viimeistään 31 päivänä maaliskuuta 2021, ja siihen on liitettävä kertomus, joka sisältää uudelleenarvioinnin 1 artiklassa säädetystä prosenttiosuudesta.
         
         
            7 artikla
            Tämä päätös on osoitettu Kroatian tasavallalle.
         
         
            Tehty Brysselissä 11 päivänä joulukuuta 2018.
            
               
                  Neuvoston puolesta
               
               
                  Puheenjohtaja
               
               G. BLÜMEL
            
         
         
            (1)  EUVL L 347, 11.12.2006, s. 1.